CELEX: 52018PC0819
Language: el
Date: 2018-12-11
Title: Πρόταση ΟΔΗΓΙΑ ΤΟΥ ΣΥΜΒΟΥΛΙΟΥ για την τροποποίηση της οδηγίας 2006/112/ΕΚ του Συμβουλίου, της 28ης Νοεμβρίου 2006, όσον αφορά τις διατάξεις σχετικά με τις εξ αποστάσεως πωλήσεις αγαθών και ορισμένες εγχώριες παραδόσεις αγαθών

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 11.12.2018
            COM(2018) 819 final
            2018/0415(CNS)
            Πρόταση
            ΟΔΗΓΙΑ ΤΟΥ ΣΥΜΒΟΥΛΙΟΥ
            για την τροποποίηση της οδηγίας 2006/112/ΕΚ του Συμβουλίου, της 28ης Νοεμβρίου 2006, όσον αφορά τις διατάξεις σχετικά με τις εξ αποστάσεως πωλήσεις αγαθών και ορισμένες εγχώριες παραδόσεις αγαθών
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •Αιτιολόγηση και στόχοι της πρότασης
            
            
               Στις 5 Δεκεμβρίου 2017, το Συμβούλιο εξέδωσε την οδηγία (ΕΕ) 2017/2455 του Συμβουλίου
                  1
                («η οδηγία ΦΠΑ για το ηλεκτρονικό εμπόριο») για την τροποποίηση της οδηγίας 2006/112/ΕΚ
                  2
                («η οδηγία ΦΠΑ»), η οποία, μεταξύ άλλων:
            
            
               –επεκτείνει το πεδίο εφαρμογής των ειδικών καθεστώτων για μη εγκατεστημένους υποκείμενους στον φόρο που παρέχουν τηλεπικοινωνιακές, ραδιοφωνικές και τηλεοπτικές ή ηλεκτρονικές υπηρεσίες σε μη υποκείμενους στον φόρο, όπως ορίζονται στα άρθρα 358 έως 369ια της οδηγίας ΦΠΑ, (της καλούμενης «μικρής υπηρεσίας μιας στάσης») σε όλα τα είδη υπηρεσιών, καθώς και στις ενδοκοινοτικές εξ αποστάσεως πωλήσεις αγαθών και τις εξ αποστάσεως πωλήσεις αγαθών που εισάγονται από τρίτα εδάφη ή τρίτες χώρες, μετατρέποντας τη μικρή υπηρεσία μιας στάσης σε υπηρεσία μιας στάσης. Η μικρή υπηρεσία μιας στάσης δίνει στους παρέχοντες τις εν λόγω υπηρεσίες τη δυνατότητα να χρησιμοποιούν διαδικτυακή πύλη στο κράτος μέλος στο οποίο διαθέτουν αριθμό φορολογικού μητρώου ΦΠΑ για την απόδοση του οφειλόμενου ΦΠΑ σε άλλα κράτη μέλη·
            
            
               –θεσπίζει ειδικές διατάξεις που εφαρμόζονται στους υποκείμενους στον φόρο οι οποίοι διευκολύνουν ορισμένες παραδόσεις ή παροχές σε μη υποκείμενους στον φόρο που πραγματοποιούνται από άλλους υποκείμενους στον φόρο μέσω της χρήσης ηλεκτρονικής διεπαφής, όπως αγοράς, πλατφόρμας, διαδικτυακής πύλης ή παρόμοιων μέσων.
            
            
               
                  Στόχος της παρούσας πρότασης είναι η θέσπιση των πρόσθετων κανόνων που απαιτούνται για τη στήριξη των εν λόγω τροποποιήσεων της οδηγίας ΦΠΑ που εφαρμόζονται από την 1η Ιανουαρίου 2021, στον βαθμό που η στήριξη αυτή δεν μπορεί να επιτευχθεί μέσω των μέτρων εφαρμογής που θεσπίζονται στον εκτελεστικό κανονισμό (ΕΕ) αριθ. 282/2011 του Συμβουλίου
                     3
                   («ο εκτελεστικός κανονισμός για τον ΦΠΑ»). Οι κανόνες αυτοί αφορούν, ιδίως, τις διατάξεις σχετικά με τις ηλεκτρονικές διεπαφές που διευκολύνουν τις παραδόσεις αγαθών σε μη υποκείμενους στον φόρο στην ΕΕ από μη εγκατεστημένους στην ΕΕ υποκείμενους στον φόρο, καθώς και τις ειδικές ρυθμίσεις για τη δήλωση και την καταβολή ΦΠΑ κατά την εισαγωγή, όταν δεν χρησιμοποιείται η υπηρεσία μιας στάσης για τις εξ αποστάσεως πωλήσεις αγαθών που εισάγονται από τρίτα εδάφη ή τρίτες χώρες.
               
            
            
               •Συνέπεια με τις ισχύουσες διατάξεις στον τομέα πολιτικής και με άλλες πολιτικές της Ένωσης
            
            
               
                  Η παρούσα πρόταση θεσπίζει τις λεπτομερείς διατάξεις που απαιτούνται για τη συμπλήρωση της οδηγίας ΦΠΑ για το ηλεκτρονικό εμπόριο, η οποία αποτελεί μέρος του σχεδίου δράσης για τον ΦΠΑ
                     4
                  .
               
            
            
               •Συνέπεια με άλλες πολιτικές της Ένωσης
            
            
               
                  Εκτός από το σχέδιο δράσης για τον ΦΠΑ, η οδηγία ΦΠΑ για το ηλεκτρονικό εμπόριο έχει προσδιοριστεί ως βασική πρωτοβουλία στο πλαίσιο της στρατηγικής για την ψηφιακή ενιαία αγορά
                     5
                  , της στρατηγικής για την ενιαία αγορά
                     6
                  , καθώς και του σχεδίου δράσης για την ηλεκτρονική διακυβέρνηση
                     7
                  . 
               
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               •Νομική βάση
            
            
               
                  Η πρόταση βασίζεται στο άρθρο 113 της Συνθήκης για τη λειτουργία της Ευρωπαϊκής Ένωσης (ΣΛΕΕ). Το εν λόγω άρθρο προβλέπει ότι το Συμβούλιο, αποφασίζοντας ομόφωνα σύμφωνα με ειδική νομοθετική διαδικασία και μετά από διαβούλευση με το Ευρωπαϊκό Κοινοβούλιο και την Ευρωπαϊκή Οικονομική και Κοινωνική Επιτροπή, εκδίδει διατάξεις για την εναρμόνιση των κανόνων των κρατών μελών στον τομέα της έμμεσης φορολογίας.
               
            
            
               •Επικουρικότητα (σε περίπτωση μη αποκλειστικής αρμοδιότητας) 
            
            
               
                  Η πρόταση εξετάζει ορισμένα ζητήματα που απορρέουν από τη θέσπιση της οδηγίας ΦΠΑ για το ηλεκτρονικό εμπόριο, η οποία πρέπει να εφαρμοστεί με ομοιόμορφο τρόπο από όλα τα κράτη μέλη. Οι αλλαγές συμβάλλουν, ιδίως, στη διασφάλιση της εναρμονισμένης εφαρμογής των διατάξεων για τις ηλεκτρονικές διεπαφές από όλα τα κράτη μέλη, ούτως ώστε να μην δημιουργούνται κενά που θα μπορούσαν να επιφέρουν απώλειες εσόδων. 
               
               
                  Συνεπώς, η πρόταση είναι σύμφωνη με την αρχή της επικουρικότητας. 
               
            
            
               •Αναλογικότητα
            
            
               Η πρόταση συνάδει με την αρχή της αναλογικότητας, υπό την έννοια ότι δεν υπερβαίνει τα απαιτούμενα για την επίτευξη των στόχων της οδηγίας ΦΠΑ για το ηλεκτρονικό εμπόριο, καθώς και για την ομαλή λειτουργία της ενιαίας αγοράς. Όπως συμβαίνει και με τον έλεγχο της επικουρικότητας, δεν είναι δυνατόν τα κράτη μέλη να αντιμετωπίσουν τα ζητήματα χωρίς πρόταση τροποποίησης της οδηγίας ΦΠΑ. 
            
         
         
            
               •Επιλογή της νομικής πράξης
            
            
               
                  Η πρόταση απαιτεί την τροποποίηση της οδηγίας ΦΠΑ. Θεσπίζει τους αναγκαίους ειδικούς κανόνες για την ορθή εφαρμογή ορισμένων διατάξεων της οδηγίας ΦΠΑ για το ηλεκτρονικό εμπόριο, στις περιπτώσεις όπου οι επιδιωκόμενοι στόχοι δεν μπορούν να επιτευχθούν μέσω της θέσπισης μέτρων εφαρμογής καθώς απαιτούν την τροποποίηση βασικών διατάξεων της οδηγίας ΦΠΑ. Οι κανόνες αυτοί αφορούν, ιδίως, τις διατάξεις σχετικά με τις ηλεκτρονικές διεπαφές που διευκολύνουν τις παραδόσεις αγαθών στην ΕΕ που πραγματοποιούνται από μη εγκατεστημένους στην ΕΕ υποκείμενους στον φόρο, καθώς και τις ειδικές ρυθμίσεις για τη δήλωση και την καταβολή ΦΠΑ κατά την εισαγωγή, όταν δεν χρησιμοποιείται η υπηρεσία μιας στάσης για τις εισαγωγές. 
               
            
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ
            
            
               •Διαβουλεύσεις με τα ενδιαφερόμενα μέρη
            
            
               
                  Η Επιτροπή πραγματοποίησε αρκετούς γύρους διαβουλεύσεων με τις αρχές των κρατών μελών, τόσο σε επίπεδο φορολογικής όσο και σε επίπεδο τελωνειακής διοίκησης, στο πλαίσιο της ομάδας για το μέλλον του ΦΠΑ. Επιπλέον, διεξήγαγε συναντήσεις με τις ενδιαφερόμενες επιχειρήσεις τόσο στο πλαίσιο της ομάδας εμπειρογνωμόνων για τον ΦΠΑ όσο και στο πλαίσιο στοχευμένων συναντήσεων με φορείς εκμετάλλευσης ηλεκτρονικών διεπαφών και ταχυδρομικών υπηρεσιών. Τέλος, τον Μάρτιο του 2018 διοργανώθηκε ειδικό εργαστήριο στο πλαίσιο του προγράμματος Fiscalis 2020 στη Μάλτα, στο οποίο έλαβαν μέρος εκπρόσωποι των φορολογικών και τελωνειακών αρχών, καθώς και των ενδιαφερόμενων τομέων δραστηριότητας και συζήτησαν από κοινού τα ζητήματα που απορρέουν από την εφαρμογή της οδηγίας ΦΠΑ για το ηλεκτρονικό εμπόριο. 
               
            
            
               •Εκτίμηση επιπτώσεων
            
            
               
                  Για την πρόταση πραγματοποιήθηκε εκτίμηση επιπτώσεων, η οποία οδήγησε στην έκδοση της οδηγίας ΦΠΑ για το ηλεκτρονικό εμπόριο. Η παρούσα πρόταση προβαίνει μόνο στις τροποποιήσεις που είναι απαραίτητες για τη λειτουργία ορισμένων διατάξεων της εν λόγω οδηγίας. 
               
            
            
               •Καταλληλότητα και απλούστευση του κανονιστικού πλαισίου
            
            
               
                  Κύριος στόχος της πρότασης είναι η επέκταση των διατάξεων σχετικά με τους υποκείμενους στον φόρο οι οποίοι εκμεταλλεύονται ηλεκτρονικές διεπαφές, όπως αγορές, πλατφόρμες και διαδικτυακές πύλες, που διευκολύνουν τις παραδόσεις αγαθών στην ΕΕ από μη εγκατεστημένους στην ΕΕ υποκείμενους στον φόρο. Οι προτεινόμενες αλλαγές θα απλουστεύσουν περαιτέρω τη διοικητική επιβάρυνση των εν λόγω υποκείμενων στον φόρο, παρέχοντας τη δυνατότητα δήλωσης περισσότερων πράξεων μέσω της υπηρεσίας μιας στάσης, με αποτέλεσμα τη βελτίωση της είσπραξης του ΦΠΑ. Ως εκ τούτου, οι εν λόγω διατάξεις δεν επηρεάζουν τις πολύ μικρές επιχειρήσεις ή τις ΜΜΕ που είναι εγκατεστημένες στην ΕΕ. 
               
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               
                   Η παρούσα πρόταση δεν έχει δημοσιονομικές επιπτώσεις.
               
            
            
               5.ΛΟΙΠΑ ΣΤΟΙΧΕΙΑ
            
            
               •Σχέδια εφαρμογής και ρυθμίσεις παρακολούθησης, αξιολόγησης και υποβολής εκθέσεων
            
            
               
                  Η εφαρμογή θα επιβλέπεται από τη μόνιμη επιτροπή διοικητικής συνεργασίας (SCAC), η οποία θα επικουρείται από την υποεπιτροπή της για την ΤΠ, τη μόνιμη επιτροπή για την τεχνολογία πληροφοριών (SCIT).  
               
            
            
               •Αναλυτική επεξήγηση των επιμέρους διατάξεων της πρότασης
            
            
               
                  Το άρθρο 14α που προστέθηκε στην οδηγία ΦΠΑ με την οδηγία ΦΠΑ για το ηλεκτρονικό εμπόριο ορίζει ότι, όταν υποκείμενος στον φόρο διευκολύνει, μέσω της χρήσης ηλεκτρονικής διεπαφής, όπως αγοράς, πλατφόρμας ή διαδικτυακής πύλης, τις εξ αποστάσεως πωλήσεις αγαθών εισαγόμενων από τρίτα εδάφη ή τρίτες χώρες σε δέματα με εσωτερική αξία που δεν υπερβαίνει τα 150 EUR (άρθρο 14α παράγραφος 1) ή την παράδοση αγαθών εντός της Κοινότητας από υποκείμενο στον φόρο μη εγκατεστημένο εντός της Κοινότητας σε μη υποκείμενο στον φόρο (άρθρο 14α παράγραφος 2), ο υποκείμενος στον φόρο που διευκολύνει την παράδοση θεωρείται ότι αυτός έχει παραλάβει και παραδώσει τα αγαθά. 
               
               
                  Η διάταξη αυτή διαχωρίζει την παράδοση αγαθών από επιχείρηση προς καταναλωτή (παράδοση B2C), ήτοι από τον προμηθευτή που πωλεί αγαθά μέσω της χρήσης ηλεκτρονικής διεπαφής στον αποκτώντα, σε δύο παραδόσεις: παράδοση από τον εν λόγω προμηθευτή στην ηλεκτρονική διεπαφή [παράδοση μεταξύ επιχειρήσεων (B2B)] και παράδοση από την ηλεκτρονική διεπαφή στον αποκτώντα (παράδοση B2C). Συνεπώς, είναι απαραίτητο να καθοριστεί σε ποια παράδοση θα πρέπει να αποδίδεται η αποστολή ή η μεταφορά των αγαθών, για τον ορθό προσδιορισμό του τόπου παράδοσής τους. Το άρθρο 1 σημείο 1) ορίζει ότι η αποστολή ή η μεταφορά θα πρέπει να καταλογίζεται στην παράδοση από την ηλεκτρονική διεπαφή στον αποκτώντα, όπως αναφέρεται επίσης στη δήλωση που καταχωρίστηκε στα πρακτικά του Συμβουλίου κατά την έκδοση της οδηγίας ΦΠΑ για το ηλεκτρονικό εμπόριο.
               
               
                  Η απλή εφαρμογή του άρθρου 14α παράγραφος 2 συνεπάγεται, αφενός, πρόσθετη διοικητική επιβάρυνση για τις οικείες εταιρείες και, αφετέρου, κίνδυνο απώλειας εσόδων από τον ΦΠΑ λόγω της καταβολής του ΦΠΑ από την ηλεκτρονική διεπαφή στον προμηθευτή που πωλεί αγαθά μέσω της χρήσης της ηλεκτρονικής διεπαφής. Τα ζητήματα αυτά αντιμετωπίζονται με τις ακόλουθες προτεινόμενες τροποποιήσεις:
               
            
            
               –η παράδοση B2B από τον προμηθευτή που πωλεί αγαθά μέσω της χρήσης της ηλεκτρονικής διεπαφής στην ηλεκτρονική διεπαφή απαλλάσσεται από τον φόρο [άρθρο 1 σημείο 2)] και ο εν λόγω προμηθευτής έχει δικαίωμα έκπτωσης του ΦΠΑ εισροών που κατέβαλε ο ίδιος για την αγορά ή την εισαγωγή των παραδοθέντων αγαθών [άρθρο 1 σημείο 3)]· 
            
            
               –σύμφωνα με το άρθρο 369β της οδηγίας ΦΠΑ όπως τροποποιήθηκε με την οδηγία ΦΠΑ για το ηλεκτρονικό εμπόριο, η υπηρεσία μιας στάσης μπορεί να χρησιμοποιείται μόνο για τη δήλωση και την καταβολή του ΦΠΑ για τις ενδοκοινοτικές εξ αποστάσεως πωλήσεις αγαθών και όχι για τις εγχώριες παραδόσεις αγαθών. Δεδομένου ότι οι προμηθευτές που πωλούν αγαθά μέσω της χρήσης ηλεκτρονικής διεπαφής μπορεί να διαθέτουν αποθέματα αγαθών σε διάφορα κράτη μέλη από τα οποία πραγματοποιούν εγχώριες παραδόσεις, οι ηλεκτρονικές διεπαφές που θεωρείται ότι αυτές έχουν παραδώσει τα εν λόγω αγαθά θα υποχρεούνταν να διαθέτουν αριθμό φορολογικού μητρώου ΦΠΑ σε όλα τα εν λόγω κράτη μέλη για την απόδοση του ΦΠΑ για τις παραπάνω εγχώριες παραδόσεις. Το γεγονός αυτό θα εξάλειφε το στοιχείο της απλούστευσης της υπηρεσίας μιας στάσης για τις ηλεκτρονικές διεπαφές και, ως εκ τούτου, θα συνεπαγόταν πρόσθετες υποχρεώσεις για αυτές. Ως εκ τούτου, προτείνεται να παρασχεθεί στις ηλεκτρονικές διεπαφές η δυνατότητα να χρησιμοποιούν την υπηρεσία μιας στάσης και για τις εγχώριες παραδόσεις σε αποκτώντες, όταν θεωρείται ότι αυτές παραδίδουν τα αγαθά σύμφωνα με το άρθρο 14α παράγραφος 2 της οδηγίας ΦΠΑ. Προς τον σκοπό αυτό, απαιτούνται οι ακόλουθες αλλαγές στον τίτλο XII κεφάλαιο 6 της οδηγίας ΦΠΑ:
            
         
         
            
               –τροποποίηση του τίτλου του κεφαλαίου και του τμήματος 3 [άρθρο 1 σημεία 5) και 6)]·
            
            
               –τροποποίηση του ορισμού του κράτους μέλους κατανάλωσης [άρθρο 1 σημείο 7) στοιχείο α)]·
            
            
               –επέκταση του πεδίου εφαρμογής του ειδικού καθεστώτος [άρθρο 1 σημείο 8)]·
            
            
               –τροποποίηση της διάταξης σχετικά με την εξαίρεση του υποκείμενου στον φόρο από το ειδικό καθεστώς [άρθρο 1 σημείο 9)]·
            
            
               –παροχή της δυνατότητας δήλωσης των εν λόγω εγχώριων παραδόσεων στη δήλωση ΦΠΑ με το σύστημα της υπηρεσίας μιας στάσης [άρθρο 1 σημεία 10) και 11)].
            
            
               Τέλος, προτείνεται μια τελευταία τροποποίηση όσον αφορά τις ειδικές ρυθμίσεις για τη δήλωση και την καταβολή ΦΠΑ κατά την εισαγωγή, όταν δεν χρησιμοποιείται η υπηρεσία μιας στάσης για τη δήλωση του ΦΠΑ για τις εξ αποστάσεως πωλήσεις αγαθών που εισάγονται από τρίτα εδάφη ή τρίτες χώρες. Σύμφωνα με τα άρθρα 369κε έως 369κη όπως προστέθηκαν στην οδηγία ΦΠΑ με την οδηγία ΦΠΑ για το ηλεκτρονικό εμπόριο, η συνολική καταβολή του ΦΠΑ κατά την εισαγωγή πρέπει να πραγματοποιείται στις τελωνειακές αρχές έως το τέλος του μήνα που έπεται αυτού της εισαγωγής. Ωστόσο, η εν λόγω προθεσμία καταβολής δεν εναρμονίζεται με την προθεσμία που ορίζεται για τη συνολική πληρωμή της τελωνειακής οφειλής στο άρθρο 111 του ενωσιακού τελωνειακού κώδικα, το οποίο προβλέπει αναβολή της πληρωμής έως το ήμισυ του μήνα που ακολουθεί τον μήνα εισαγωγής. Με την παρούσα πρόταση, η προθεσμία αναβολής της πληρωμής στο πλαίσιο των εν λόγω ειδικών ρυθμίσεων εναρμονίζεται με την προθεσμία που προβλέπεται στον ενωσιακό τελωνειακό κώδικα
                  8
                [άρθρο 1 σημείο 12)].
            
            
               Το άρθρο 2 ορίζει ότι οι διατάξεις εφαρμόζονται από την 1η Ιανουαρίου 2021, ήτοι την ημερομηνία εφαρμογής των σχετικών διατάξεων της οδηγίας ΦΠΑ για το ηλεκτρονικό εμπόριο.
            
            
               
            
            
               2018/0415 (CNS)
            
            
               Πρόταση
            
            
               ΟΔΗΓΙΑ ΤΟΥ ΣΥΜΒΟΥΛΙΟΥ
            
            
               για την τροποποίηση της οδηγίας 2006/112/ΕΚ του Συμβουλίου, της 28ης Νοεμβρίου 2006, όσον αφορά τις διατάξεις σχετικά με τις εξ αποστάσεως πωλήσεις αγαθών και ορισμένες εγχώριες παραδόσεις αγαθών
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 113,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Κατόπιν διαβίβασης του σχεδίου νομοθετικής πράξης στα εθνικά κοινοβούλια,
            
            
               Έχοντας υπόψη τη γνώμη του Ευρωπαϊκού Κοινοβουλίου
                  9
               ,
            
            
               Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής
                  10
               , 
            
            
               Αποφασίζοντας σύμφωνα με ειδική νομοθετική διαδικασία,
            
            
               Εκτιμώντας τα ακόλουθα:
            
         
         
            
               (1)Η οδηγία 2006/112/ΕΚ του Συμβουλίου
                  11
               , όπως τροποποιήθηκε με την οδηγία (ΕΕ) 2017/2455 του Συμβουλίου
                  12
               , ορίζει ότι, όταν υποκείμενος στον φόρο διευκολύνει, μέσω της χρήσης ηλεκτρονικής διεπαφής, όπως αγοράς, πλατφόρμας, διαδικτυακής πύλης ή άλλων παρόμοιων μέσων, τις εξ αποστάσεως πωλήσεις αγαθών εισαγόμενων από τρίτα εδάφη ή τρίτες χώρες σε δέματα με εσωτερική αξία που δεν υπερβαίνει τα 150 EUR ή την παράδοση αγαθών εντός της Κοινότητας από υποκείμενο στον φόρο μη εγκατεστημένο εντός της Κοινότητας σε μη υποκείμενο στον φόρο, ο υποκείμενος στον φόρο που διευκολύνει την παράδοση θεωρείται ότι αυτός έχει παραλάβει και παραδώσει τα αγαθά. Δεδομένου ότι η εν λόγω διάταξη διαχωρίζει μια ενιαία παράδοση σε δύο παραδόσεις, είναι απαραίτητο να καθοριστεί σε ποια εκ των παραδόσεων αυτών θα πρέπει να καταλογίζεται η αποστολή ή η μεταφορά των αγαθών, με στόχο τον ορθό προσδιορισμό του τόπου παράδοσής τους. 
            
            
               (2)Παρότι ο υποκείμενος στον φόρο που διευκολύνει, μέσω της χρήσης ηλεκτρονικής διεπαφής, την παράδοση αγαθών σε μη υποκείμενο στον φόρο εντός της Κοινότητας μπορεί να εκπίπτει, σύμφωνα με τους ισχύοντες κανόνες, τον ΦΠΑ που καταβάλλεται σε προμηθευτές μη εγκατεστημένους στην Κοινότητα, υπάρχει κίνδυνος οι τελευταίοι να μην καταβάλλουν τον ΦΠΑ στις φορολογικές αρχές. Προκειμένου να αποφευχθεί ο κίνδυνος αυτός, η παράδοση από τον προμηθευτή που πωλεί αγαθά μέσω της χρήσης ηλεκτρονικής διεπαφής θα πρέπει να απαλλάσσεται από τον ΦΠΑ και, παράλληλα, θα πρέπει να παρέχεται στον εν λόγω προμηθευτή το δικαίωμα έκπτωσης του ΦΠΑ εισροών που κατέβαλε για την αγορά ή την εισαγωγή των παραδοθέντων αγαθών.
            
            
               (3)Επιπλέον, οι προμηθευτές που δεν είναι εγκατεστημένοι στην Κοινότητα, οι οποίοι χρησιμοποιούν ηλεκτρονική διεπαφή για την πώληση αγαθών, μπορεί να κατέχουν αποθέματα σε διάφορα κράτη μέλη και, πέραν από τις ενδοκοινοτικές εξ αποστάσεως πωλήσεις αγαθών, μπορεί να πραγματοποιούν παραδόσεις αγαθών από τα εν αποθέματα σε αποκτώντες στο ίδιο κράτος μέλος. Επί του παρόντος, οι εν λόγω παραδόσεις δεν καλύπτονται από το ειδικό καθεστώς για ενδοκοινοτικές εξ αποστάσεως πωλήσεις αγαθών και για υπηρεσίες που παρέχονται από υποκείμενους στον φόρο εγκατεστημένους εντός της Κοινότητας αλλά μη εγκατεστημένους στο κράτος μέλος κατανάλωσης. Προκειμένου να μειωθεί η διοικητική επιβάρυνση, οι υποκείμενοι στον φόρο που διευκολύνουν την παράδοση αγαθών σε μη υποκείμενους στον φόρο στην Κοινότητα μέσω της χρήσης ηλεκτρονικής διεπαφής, οι οποίοι θεωρείται ότι αυτοί έχουν παραλάβει και παραδώσει τα αγαθά, θα πρέπει επίσης να έχουν τη δυνατότητα να χρησιμοποιούν το εν λόγω ειδικό καθεστώς για τη δήλωση και την καταβολή του ΦΠΑ για αυτές τις εγχώριες παραδόσεις. 
            
            
               (4)Για τη διασφάλιση της συνέπειας όσον αφορά την καταβολή του ΦΠΑ και του εισαγωγικού δασμού κατά την εισαγωγή αγαθών, η προθεσμία καταβολής του ΦΠΑ κατά την εισαγωγή στις τελωνειακές αρχές, όταν χρησιμοποιούνται οι ειδικές ρυθμίσεις για τη δήλωση και την καταβολή ΦΠΑ κατά την εισαγωγή, θα πρέπει να εναρμονίζεται με την προθεσμία που προβλέπεται για τον δασμό στο άρθρο 111 του κανονισμού (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου
                  13
               .
            
            
               (5)Σύμφωνα με την κοινή πολιτική δήλωση, της 28ης Σεπτεμβρίου 2011, των κρατών μελών και της Επιτροπής σχετικά με τα επεξηγηματικά έγγραφα
                  14
               , τα κράτη μέλη ανέλαβαν να συνοδεύουν, στις περιπτώσεις όπου αιτιολογείται, την κοινοποίηση των μέτρων μεταφοράς στο εθνικό δίκαιο με ένα ή περισσότερα έγγραφα στα οποία θα επεξηγείται η σχέση μεταξύ των συστατικών στοιχείων μιας οδηγίας και των αντίστοιχων μερών των νομικών πράξεων μεταφοράς στο εθνικό δίκαιο. Όσον αφορά την παρούσα οδηγία, ο νομοθέτης θεωρεί ότι η διαβίβαση τέτοιων εγγράφων είναι δικαιολογημένη.
            
            
               (6)Συνεπώς, η οδηγία 2006/112/ΕΚ θα πρέπει να τροποποιηθεί αναλόγως,
            
            
               ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
            
            
               Άρθρο 1
            
            
               Η οδηγία 2006/112/ΕΚ τροποποιείται ως εξής:
            
            
               (1)στον τίτλο V κεφάλαιο 1 τμήμα 2, προστίθεται το ακόλουθο άρθρο 36β:
            
            
               «Άρθρο 36β
            
            
               Όταν υποκείμενος στον φόρο θεωρείται ότι έχει παραλάβει και παραδώσει αγαθά σύμφωνα με το άρθρο 14α, η αποστολή ή η μεταφορά των αγαθών καταλογίζεται στην παράδοση που πραγματοποιείται από τον εν λόγω υποκείμενο στον φόρο.»·
            
            
               (2)παρεμβάλλεται το ακόλουθο άρθρο 136α:
            
            
               «Άρθρο 136α
            
            
               Όταν υποκείμενος στον φόρο θεωρείται ότι έχει παραλάβει και παραδώσει αγαθά σύμφωνα με το άρθρο 14α παράγραφος 2, τα κράτη μέλη απαλλάσσουν τις παραδόσεις αυτών των αγαθών στον εν λόγω υποκείμενο στον φόρο.»·
            
            
               (3)στο άρθρο 169, το στοιχείο β) αντικαθίσταται από το ακόλουθο κείμενο:
            
            
               «β)τις πράξεις του που απαλλάσσονται σύμφωνα με τα άρθρα 136α, 138, 142 και 144, τα άρθρα 146 έως 149, τα άρθρα 151, 152, 153 και 156, το άρθρο 157 παράγραφος 1 στοιχείο β), τα άρθρα 158 έως 161 και το άρθρο 164,»·
            
            
               (4)στο άρθρο 204 παράγραφος 1, το τρίτο εδάφιο αντικαθίσταται από το ακόλουθο κείμενο:
            
            
               «Εντούτοις, τα κράτη μέλη δεν μπορούν να εφαρμόζουν την επιλογή που προβλέπεται στο δεύτερο εδάφιο στους υποκείμενους στον φόρο, όπως ορίζονται στο άρθρο 358α σημείο 1, οι οποίοι έχουν επιλέξει το ειδικό καθεστώς για υπηρεσίες που παρέχονται από υποκείμενους στον φόρο μη εγκατεστημένους εντός της Κοινότητας.»·
            
            
               (5)στον τίτλο XII, ο τίτλος του κεφαλαίου 6 αντικαθίσταται από το ακόλουθο κείμενο:
            
         
         
            
               «Ειδικά καθεστώτα για υποκείμενους στον φόρο που παρέχουν υπηρεσίες σε μη υποκείμενους στον φόρο, πραγματοποιούν εξ αποστάσεως πωλήσεις αγαθών και ορισμένες εγχώριες παραδόσεις αγαθών»·
            
            
               (6)στον τίτλο XII κεφάλαιο 6, ο τίτλος του τμήματος 3 αντικαθίσταται από το ακόλουθο κείμενο:
            
            
               «Ειδικό καθεστώς για ενδοκοινοτικές εξ αποστάσεως πωλήσεις αγαθών, για παραδόσεις αγαθών εντός κράτους μέλους που πραγματοποιούνται μέσω ηλεκτρονικών διεπαφών που διευκολύνουν τις εν λόγω παραδόσεις και για υπηρεσίες που παρέχονται από υποκείμενους στον φόρο εγκατεστημένους εντός της Κοινότητας αλλά μη εγκατεστημένους στο κράτος μέλος κατανάλωσης»·
            
            
               (7)το άρθρο 369α τροποποιείται ως εξής:
            
            
               α)στο πρώτο εδάφιο, το σημείο 3) αντικαθίσταται από το ακόλουθο κείμενο:
            
            
               «3)“κράτος μέλος κατανάλωσης”, ένα από τα ακόλουθα: 
            
            
               α)στην περίπτωση παροχής υπηρεσιών, το κράτος μέλος στο οποίο θεωρείται ότι πραγματοποιείται η παροχή σύμφωνα με τον τίτλο V κεφάλαιο 3·
            
            
               β)στην περίπτωση ενδοκοινοτικών εξ αποστάσεως πωλήσεων αγαθών, το κράτος μέλος άφιξης της αποστολής ή της μεταφοράς των αγαθών στον αποκτώντα·
            
            
               γ)στην περίπτωση παράδοσης αγαθών που πραγματοποιείται μέσω ηλεκτρονικής διεπαφής που διευκολύνει τις εν λόγω παραδόσεις σύμφωνα με το άρθρο 14α παράγραφος 2, όταν η αποστολή ή η μεταφορά των παραδιδόμενων αγαθών αρχίζει και περατώνεται στο ίδιο κράτος μέλος, το εν λόγω κράτος μέλος.»·
            
            
               β) προστίθεται το ακόλουθο τρίτο εδάφιο:
            
            
               «Στην περίπτωση που ο υποκείμενος στον φόρο δεν έχει την έδρα της οικονομικής του δραστηριότητας στην Κοινότητα ούτε μόνιμη εγκατάσταση στην Κοινότητα, κράτος μέλος εγγραφής είναι το κράτος μέλος από το οποίο αποστέλλονται ή μεταφέρονται τα αγαθά. Όταν τα αγαθά αποστέλλονται ή μεταφέρονται από περισσότερα του ενός κράτη μέλη, ο υποκείμενος στον φόρο δηλώνει ποιο εξ αυτών των κρατών μελών είναι το κράτος μέλος εγγραφής. Ο υποκείμενος στον φόρο δεσμεύεται από αυτή την απόφαση για το συγκεκριμένο ημερολογιακό έτος και για τα δύο επόμενα ημερολογιακά έτη.»·
            
            
               (8)το άρθρο 369β αντικαθίσταται από το ακόλουθο κείμενο:
            
            
               «Άρθρο 369β
            
            
               Τα κράτη μέλη επιτρέπουν στους ακόλουθους υποκείμενους στον φόρο να χρησιμοποιούν το παρόν ειδικό καθεστώς:
            
            
               α)υποκείμενο στον φόρο ο οποίος πραγματοποιεί ενδοκοινοτικές εξ αποστάσεως πωλήσεις αγαθών·
            
            
               β)υποκείμενο στον φόρο ο οποίος διευκολύνει την παράδοση αγαθών σύμφωνα με το άρθρο 14α παράγραφος 2, όταν η μεταφορά των παραδιδόμενων αγαθών αρχίζει και περατώνεται στο ίδιο κράτος μέλος·
            
            
               γ)υποκείμενο στον φόρο μη εγκατεστημένο στο κράτος μέλος κατανάλωσης ο οποίος παρέχει υπηρεσίες σε μη υποκείμενο στον φόρο. 
            
            
               Το παρόν ειδικό καθεστώς εφαρμόζεται για όλα τα αγαθά που παραδίδονται ή τις υπηρεσίες που παρέχονται εντός της Κοινότητας από τον οικείο υποκείμενο στον φόρο.»·
            
            
               (9)στο άρθρο 369ε, το στοιχείο α) αντικαθίσταται από το ακόλουθο κείμενο:
            
            
               «α) εάν το εν λόγω πρόσωπο κοινοποιήσει ότι δεν πραγματοποιεί πλέον παραδόσεις αγαθών και παροχές υπηρεσιών που υπάγονται στο παρόν ειδικό καθεστώς·»·
            
         
         
            
               (10)το άρθρο 369στ αντικαθίσταται από το ακόλουθο κείμενο:
            
            
               «Άρθρο 369στ
            
            
               Ο υποκείμενος στον φόρο που χρησιμοποιεί το παρόν ειδικό καθεστώς υποβάλλει με ηλεκτρονικά μέσα, στο κράτος μέλος εγγραφής, δήλωση ΦΠΑ για κάθε ημερολογιακό τρίμηνο, είτε έχουν πραγματοποιηθεί παραδόσεις αγαθών και παροχές υπηρεσιών που υπάγονται στο παρόν ειδικό καθεστώς είτε όχι. Η δήλωση ΦΠΑ υποβάλλεται μέχρι το τέλος του μήνα μετά το τέλος της φορολογικής περιόδου, την οποία καλύπτει η δήλωση.»·
            
            
               (11)στο άρθρο 369ζ, οι παράγραφοι 1 και 2 αντικαθίστανται από το ακόλουθο κείμενο:
            
            
                «1.
                     Στη δήλωση ΦΠΑ αναγράφεται ο αριθμός φορολογικού μητρώου ΦΠΑ που αναφέρεται στο άρθρο 369δ και, για κάθε κράτος μέλος κατανάλωσης στο οποίο οφείλεται ΦΠΑ, η συνολική αξία, χωρίς ΦΠΑ, οι ισχύοντες συντελεστές ΦΠΑ, το συνολικό για κάθε συντελεστή ποσό του αντίστοιχου ΦΠΑ και το συνολικό ποσό του ΦΠΑ που οφείλεται όσον αφορά τις ακόλουθες παραδόσεις ή παροχές που υπάγονται στο παρόν ειδικό καθεστώς και πραγματοποιήθηκαν κατά τη φορολογική περίοδο: 
            
            
               α)ενδοκοινοτικές εξ αποστάσεως πωλήσεις αγαθών και παραδόσεις αγαθών σύμφωνα με το άρθρο 14α παράγραφος 2, όταν η αποστολή ή η μεταφορά των εν λόγω αγαθών αρχίζει και περατώνεται στο ίδιο κράτος μέλος·
            
            
               β)παροχές υπηρεσιών.
            
            
               Η δήλωση ΦΠΑ περιλαμβάνει επίσης τροποποιήσεις που αναφέρονται σε προηγούμενες φορολογικές περιόδους όπως προβλέπεται στην παράγραφο 4 του παρόντος άρθρου. 
            
            
               2.
                     Όταν αποστέλλονται ή μεταφέρονται αγαθά από κράτη μέλη άλλα από το κράτος μέλος εγγραφής, η δήλωση ΦΠΑ περιλαμβάνει επίσης τη συνολική αξία των ακόλουθων παραδόσεων που υπάγονται στο παρόν ειδικό καθεστώς, για κάθε κράτος μέλος από το οποίο αποστέλλονται ή μεταφέρονται αγαθά:
            
            
               α)ενδοκοινοτικές εξ αποστάσεως πωλήσεις αγαθών πλην αυτών που πραγματοποιούνται μέσω ηλεκτρονικής διεπαφής σύμφωνα με το άρθρο 14α παράγραφος 2·
            
            
               β)ενδοκοινοτικές εξ αποστάσεως πωλήσεις αγαθών και παραδόσεις αγαθών όταν η αποστολή ή η μεταφορά των εν λόγω αγαθών αρχίζει και περατώνεται στο ίδιο κράτος μέλος, οι οποίες πραγματοποιούνται από υποκείμενο στον φόρο σύμφωνα με το άρθρο 14α παράγραφος 2. 
            
            
               Όσον αφορά τις παραδόσεις που αναφέρονται στο στοιχείο α), η δήλωση ΦΠΑ περιλαμβάνει επίσης τον ατομικό αριθμό φορολογικού μητρώου ΦΠΑ ή τον αριθμό φορολογικού μητρώου που έχει χορηγηθεί από καθένα από τα εν λόγω κράτη μέλη.
            
            
               Όσον αφορά τις παραδόσεις που αναφέρονται στο στοιχείο β), η δήλωση ΦΠΑ περιλαμβάνει επίσης τον ατομικό αριθμό φορολογικού μητρώου ΦΠΑ ή τον αριθμό φορολογικού μητρώου που έχει χορηγηθεί από καθένα από τα εν λόγω κράτη μέλη, αν υπάρχει.
            
            
               Η δήλωση ΦΠΑ περιλαμβάνει τις πληροφορίες που αναφέρονται στην παρούσα παράγραφο κατά κράτος μέλος κατανάλωσης.»·
            
            
               (12)στο άρθρο 369κη, η παράγραφος 2 αντικαθίσταται από το ακόλουθο κείμενο:
            
            
               «2. Τα κράτη μέλη απαιτούν ο ΦΠΑ που αναφέρεται στην παράγραφο 1 να είναι καταβλητέος μηνιαίως. Η προθεσμία καταβολής είναι αυτή που εφαρμόζεται για την καταβολή του εισαγωγικού δασμού σε παρόμοιες περιπτώσεις.».
            
            
               Άρθρο 2
            
            
               1.Τα κράτη μέλη θεσπίζουν και δημοσιεύουν, το αργότερο έως τις 31 Δεκεμβρίου 2020, τις αναγκαίες νομοθετικές, κανονιστικές και διοικητικές διατάξεις για να συμμορφωθούν προς την παρούσα οδηγία. Ανακοινώνουν αμέσως στην Επιτροπή το κείμενο των εν λόγω διατάξεων.
            
            
               Εφαρμόζουν τις διατάξεις αυτές από την 1η Ιανουαρίου 2021.
            
            
               Όταν τα κράτη μέλη θεσπίζουν τις εν λόγω διατάξεις, αυτές περιέχουν αναφορά στην παρούσα οδηγία ή συνοδεύονται από την αναφορά αυτή κατά την επίσημη δημοσίευσή τους. Ο τρόπος αναφοράς αποφασίζεται από τα κράτη μέλη.
            
         
         
            
               2.Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία.
            
            
               Άρθρο 3
            
            
               Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
            
            
               Άρθρο 4
            
            
               Η παρούσα οδηγία απευθύνεται στα κράτη μέλη.
            
            
               Βρυξέλλες,
            
            
               
                     Για το Συμβούλιο
               
               
                     O Πρόεδρος
               
            
         
         
            
                  
                     (1)
                  
                        Οδηγία (ΕΕ) 2017/2455 του Συμβουλίου, της 5ης Δεκεμβρίου 2017, για την τροποποίηση της οδηγίας 2006/112/ΕΚ και της οδηγίας 2009/132/ΕΚ όσον αφορά ορισμένες υποχρεώσεις που απορρέουν από τον φόρο προστιθέμενης αξίας για παροχές υπηρεσιών και πωλήσεις αγαθών εξ αποστάσεως (ΕΕ L 348 της 29.12.2017, σ. 7).
               
               
                  
                     (2)
                  
                        Οδηγία 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας (ΕΕ L 347 της 11.12.2006, σ. 1).
               
               
                  
                     (3)
                  
                        Εκτελεστικός κανονισμός (ΕΕ) αριθ. 282/2011 του Συμβουλίου, της 15ης Μαρτίου 2011, για τη θέσπιση μέτρων εφαρμογής της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (αναδιατύπωση) (ΕΕ L 77 της 23.3.2011, σ. 1).
               
               
                  
                     (4)
                  
                        COM(2016) 148 final – «Προς έναν ενιαίο χώρο ΦΠΑ στην ΕΕ – Η ώρα των αποφάσεων»
               
               
                  
                     (5)
                  
                        COM (2015) 192 final.
               
               
                  
                     (6)
                  
                        COM (2015) 550 final.
               
               
                  
                     (7)
                  
                        COM (2016) 179 final.
               
               
                  
                     (8)
                  
                        ΕΕ L 269 της 10.10.2013, σ. 1.
               
               
                  
                     (9)
                  
                        ΕΕ C  της , σ. .
               
               
                  
                     (10)
                  
                        ΕΕ C  της , σ. .
               
               
                  
                     (11)
                  
                        Οδηγία 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας (ΕΕ L 347 της 11.12.2006, σ. 1).
               
               
                  
                     (12)
                  
                        Οδηγία (ΕΕ) 2017/2455 του Συμβουλίου, της 5ης Δεκεμβρίου 2017, για την τροποποίηση της οδηγίας 2006/112/ΕΚ και της οδηγίας 2009/132/ΕΚ όσον αφορά ορισμένες υποχρεώσεις που απορρέουν από τον φόρο προστιθέμενης αξίας για παροχές υπηρεσιών και πωλήσεις αγαθών εξ αποστάσεως (ΕΕ L 348 της 29.12.2017, σ. 7).
               
               
                  
                     (13)
                  
                        Κανονισμός (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου, της 9ης Οκτωβρίου 2013, για τη θέσπιση του ενωσιακού τελωνειακού κώδικα (ΕΕ L 269 της 10.10.2013, σ. 1).
               
               
                  
                     (14)
                  
                        ΕΕ C 369 της 17.12.2011, σ. 14.